Парт программэм къыдощIэрэщIэж
Iуащхьэмахуэ районым щыщ ЛашкIутIэ къуажэм иджыблагъэ къыщызэIуаха щэнхабзэмкIэ унэщIэм и пэш нэхъыщхьэр цIыху 200-м ятещIыхьащ. «Урысей зэкъуэт» партым и программэм ипкъ иткIэ ящIа IуэхущIапIэщIэм и проектыр къыхахащ цIыху мин 50 иримыкъу щыпсэу жылагъуэхэм папщIэ ягъэхьэзырахэм ящыщу.
Ар къызэрызэIуахым теухуа гуфIэгъуэр къуажэдэсхэм даIыгъыну а махуэм къэкIуат КъБР-м и Къэрал чэнджэщэгъу Бозий Натбий, УФ-м и Федеральнэ Зэхуэсым и Къэрал Думэм и депутат Геккиев Заур, КъБР-м и Парламентым и УнафэщIым и къуэдзэ, «Урысей зэкъуэт» партым и щIыналъэ къудамэм и секретарь АфэщIагъуэ Михаил, КъБР-м щэнхабзэмкIэ и министр Къумахуэ Мухьэдин, КъБР-м ухуэныгъэмкIэ, псэупIэ-коммунальнэ Iуэхухэмрэ гъуэгу хозяйствэмкIэ и министр Къуныжь Вячеслав, Iуащхьэмахуэ районым и щIыналъэ администрацэм и Iэтащхьэ Залиханов Къанщобий, Бахъсэн районым и щIыналъэ администрацэм и Iэтащхьэм и къалэнхэр зыгъэзащIэ Къанэмэт Рустам, районым и жылагъуэхэм я Iэтащхьэхэр.
Геккиев Заур къызэхуэсахэм я пащхьэ щыжиIащ парт проектыр пхыгъэкIынымкIэ штабым хэтхэр мы IуэхущIапIэм иращIэкIа лэжьыгъэхэмкIэ арэзы зэрыхъуар. Абы къыхигъэщхьэхукIащ езыр мы жылэм къызэрыщалъхуам къыхэкIыу нобэрей гуфIэгъуэм хэхауэ зэрыщыгу-фIыкIыр икIи IуэхущIапIэщIэм къуажэм и социальнэ, щэнхабзэ гъащIэр нэхъри игъэдэхэну къызэрилъытэр.
Iуащхьэмахуэ районым и Iэтащ- хьэ Залиханов Къанщобий къыщыпсалъэм фIыщIэ хэха яхуищIащ республикэм и Iэтащхьэ КIуэкIуэ Юрийрэ «Урысей зэкъуэт» партымрэ. Абы къыхигъэщхьэхукIащ ЛашкIутIэ хуэдэ къуажэ мыинхэм я дежкIэ са- бийхэмрэ щIалэгъуалэмрэ щIэныгъэ гуэдзэн егъэгъуэтынымкIэ, къуажэдэсхэм я нэгу зегъэужьынымкIэ, цIыхубэ творчествэм зегъэубгъунымкIэ IуэхущIапIэ нэхъыщхьэ дыдэу щэнхабзэмкIэ унэхэр зэрыщытыр. Абы парт проектыр гъэзэщIэным жэуаплыныгъэшхуэ хэлъу зэрыбгъэдыхьам папщIэ ухуакIуэхэм фIыщIэ яхуищIащ икIи абыхэм щIыхь тхылъхэр яритащ.
Къызэхуэсахэм я нэгу зрагъэужьащ Iуащхьэмахуэ районым и творческэ гупхэм хэтхэм.
Тарим Алисэ.
